**пречистен текст**

**ПРАВИЛНИК**

**за утврдување критериуми и постапка за доделување на средства на здруженија на граѓани и фондации од Буџетот на Општина Демир Хисар**

**Член 1**

Со овој Правилник се утврдуваат критериумите и постапката за доделување на средства за здруженија на граѓани и фондации од Буџетот на Општина Демир Хисар, како и правата и обврските на корисниците на средствата.

**Член 2**

Основни критериуми кои треба да ги исполнат здруженијата на граѓани и фондации од Република Македонија за добивање на средства се:

* Значењето на проектот за Општина Демир Хисар, регионот и Република Северна Македонија;
* Можноста за афирмација на Општина Демир Хисар;
* Временски период за реализација на проектот;
* Висина на обезбедени средства од донатори или други извори;
* Успешно реализирани претходни проекти од областа за која се однесува предложениот проект.

**Член 3**

Доделување на средствата согласно Програмата за активностите на Општина Демир Хисар за поддршка на здруженија на граѓани и фондации ќе се врши врз основа на јавен повик.

Јавниот повик се објавува на интернет страницата на Општина Демир Хисар.

Во јавниот повик се наведуваат областа за која ќе се доделуваат средства, критериумите кои треба да ги исполнат учесниците на јавниот повик и документација која треба да ја достават кон пријавата.

Здруженија на граѓани и фондации пријавите ги доставуваат до Општина Демир Хисар, во рок од 30 дена од објавување на јавниот повик

**Член 4**

Здруженија на граѓани и фондации од Република Северна Македонија со пријавата треба да ја достават следната документација:

* Предлог-проект;
* Решение за упис во Централен регистар согласно Законот за здруженија на граѓани и фондации;
* Извештај за работата од предходната година потврден од Управниот одбор;
* Програма на активности за тековната година;

**Член 5**

Комисијата за општествени дејности при Советот на Општина Демир Хисар, врз основа на поднесените пријави, приложената документација и критериумите, изготвува извештај со предлог листа на прифатени пријави за доделување на средствата за поддршка на здруженија на граѓани и фондации согласно Програмата .

Извештај со предлог листа на прифатени барања за доделување на средствата за поддршка на здруженија на граѓани и фондации, Комисијата го доставува до Градоначалникот на Општина Демир Хисар најкасно во рок од 30 дена од завршување на јавниот повик.

**Член 6**

Износот кој ќе го одобри Советот на Општина Демир Хисар поединечно по проект изнесува до 30.000,00 денари.

Износот на средствата за поддршка на здруженија на граѓани и фондации со Решение го одобрува Градоначалникот на Општина Демир Хисар, врз основа на бројот на прифатени барања и средствата предвидени за поддршка на здруженија на граѓани и фондации согласно Програмата.

Користењето на средствата за поддршка на здруженија на граѓани и фондации ќе се регулира со Договор за финансиска поддршка кој го потпишуваат Градоначалникот на Општина Демир Хисар и застапникот на здружението на граѓани , односно фондацијата.

**Член 7**

Одобрените средства може да се користат за следните намени:

* трошоци за техничка организација и реализација на програмските активности;
* реклама и пропаганден материјал.

**Член 8**

Корисниците на средствата имаат право и обврска средствата да ги користат исклучиво за намената за која им се доделени.

Најдоцна триесет дена по реализација на проектот, корисниците на одобрените финансиски средства се должни да достават до Општина Демир Хисар комплетен програмски и материјално-финансиски извештај за реализација на проектот.

Пренамена на еднаш одобрените финансиски средства, корисникот може да изврши исклучиво со писмена согласност од Општината Демир Хисар.

**Член 9**

Општината Демир Хисар го задржува правото да изврши контрола над наменското користење на средствата и доколку констатира дека истите ненаменски се потрошени да побара нивно враќање.

**Член 10**

Со влегување во сила на овој Правилник престанува да важи Правилникот за утврдување на критериуми за распоредување на средства на здруженија на граѓани и фондации од Буџетот на Општина Демир Хисар бр. 17-35/8 од 29.01.2016 година.

Овој Правилник влегува во сила осмиот ден од денот на објавувањето во ,,Службен гласник на Општина Демир Хисар”.